ইতিহাস আরো বলবে যে, ত্রিদলীয় ঐক্যাজোট বাকশালের পূর্বাভাস এবং ওই পথ ধরে এগুনোটা যে কেবল সংশ্লিষ্ট রাজনৈতিক দলগুলোর জন্য তা নয়, গোটা দেশের জন্যই অকল্যাণকর বলে প্রমাণিত হয়েছে। স্বাধীনতার পরে খুব বেশি দরকার ছিল একটি কার্যকর বিরোধী দলের, যে দল সরকারের ত্র“টিগুলো ধরিয়ে দিতে পারবে, এবং একই সঙ্গে জনগণের পক্ষে দাঁড়িয়ে বিকল্প রাজনৈতিক ধারার প্রতিশ্র“তি দেবে। মুক্তিযুদ্ধের ভেতর লালিত সমষ্টিগত মুক্তির স্বপ্ন বাস্তবায়নে জাতীয়তাবাদী আওয়ামী লীগ যে সমর্থ হবে না, সেটা বাংলাদেশের প্রতিষ্ঠার পরেই পরিষ্কার হয়ে গিয়েছিল, মানুষ তাই অপেক্ষা করছিল সমাজতন্ত্রে বিশ্বাসীদের এগিয়ে আসার জন্য। সমাজতন্ত্রীদের ভেতর উগ্র বামপন্থী বলে কথিতরা তখন বিক্ষিপ্ত এবং সরকারি বেসরকারি নিপীড়নে বিধ্বস্ত। কমিউনিস্ট পার্টি ও ন্যাপই তখন বামপন্থীদের একমাত্র দৃশ্যমান ও প্রধান ধারা; তাদের পক্ষেই সম্ভব ছিল বিকল্প হিসাবে উপস্থিত হওয়া। কিন্তু সেটা না-করে তারা যখন সরকারি দলের সঙ্গে ঐক্য গড়ায় ব্যস্ত হয়ে পড়লেন তখন স্বভাবতঃই একটি শূন্যতার সৃষ্টি হলো।